Nem is kell nagyon tüzetesen figyelni, szabad szemmel is jól látható vöröses elszíneződések találhatók a felújított orosz metrókocsik tetején. Pontosan ugyanott, ahol a régi metrók a leginkább elrozsdásodtak.

Korábban mi is megírtuk, hogy rozsdásodnak az oroszok által felújított, idén március óta engedélyezési sorrendben forgalomba állt 3-as metró szerelvények. A hírre a BKV is reagált közleményében, azt írták, a bemutatott megfolyások nem egyértelműen korrózióra utalnak, azok a járművek mosását követően is kialakulhattak.

Tarlós István pénteki sajtótájékoztatóján az esetre úgy reagált, ideje lenne befejezni a hangulatkeltést az ügyben, mivel

már bebizonyosodott, hogy a metrón csak olajfoltok voltak láthatók, és azokat már le is mosták.

Ha le is mosták, azok mostanra újra megjelentek. Hétfő reggel ugyanis végignéztük a 3-as metró felújított szerelvényeit. Mi nem a Kőér utcai garázsban tekintettünk be a kulisszák mögé, ahol az eredeti, 444 által megosztott fotók készültek, csupán a napi forgalomban levő járművek szabad szemmel is látható felületeit figyeltük meg. A kocsiszínes fotókon a metrókocsik alján és a vezetőfülke ajtajánál voltak láthatók a rozsdásodás jelei. Mi azonban a járművek tetején a végeken, illetve az ajtók fölött figyeltünk föl erősen rozsdára hasonlító foltokra. Ezek a foltok szabadszemmel is jól láthatók, sőt, kifejezetten feltűnőek.

Az elszíneződéseket összehasonlítottuk a vonalon futó régi, már szétrozsdásodott metrószerelvényekkel. Nem nehéz észrevenni, hogy az öreg szerelvények pontosan ugyanott rozsdásodtak el a legjobban, ahol a felújított vonatokon most látszanak az erősen rozsdára hajazó foltok.

© Zelki Benjámin

© Zelki Benjámin

© Zelki Benjámin

Hogy ne essünk a hangulatkeltők hibájába, a képeket megmutattuk Bíró Endre metrós szakembernek, a Metróért Egyesület elnökének is, és megkérdeztük, hogy mi a véleménye a szabad szemmel is remekül látható jelenségekről. Bíró Endre kérdésünkre azt mondta:

a képek egyértelműen valamilyen szintű korrózióról tanúskodnak.

Ám szerinte a fotók alapján nem lehet megállapítani a rozsdásodás mértékét, sem azt, hogy ez mennyire befolyásolja a kocsiszekrény állapotát. Az Egyesület azt javasolja, a BKV az ügy tisztázása érdekében egy független cég által végzett szakmai vizsgálattal állapíttassa meg a korrózió előrehaladottságát.

A szakember kiemelte: az orosz Metrovagonmassal a felújításra kötött szerződésben szerepel a járművek korróziómentesítése is, így amennyiben a képeken tényleg kezdeti rozsdásodás látható, akkor a cég nem teljesítette a szerződésben foglalt feltételeket.